ועדת החוקה, חוק ומשפט, כנסת 15, פרוטוקול מספר 202, 2000-11-14 10:00

אמנון רובינשטיין: אני פותח את ישיבת ועדת החוקה.

אמנון רובינשטיין: אנחנו עוסקים בהכנה לקריאה ראשונה של הצעת חוק הבחירות (דרכי תעמולה) (תיקון – דרכי תעמולה), התש"ס-2000, של חברת-הכנסת יהודית נאות וקבוצת חברי הכנסת.

אמנון רובינשטיין: חברת-הכנסת נאות, אנא הסבירי במה עוסקת ההצעה.

יהודית נאות: זו הצעת חוק שחלק ממנה כבר אושר במסגרת הצעת חוק של חבר-הכנסת מאיר שטרית.

יהודית נאות: הסעיפים שנותרו עוסקים בהצעות שכמעט רובן הופיעו בדו"ח של כבוד השופט מצא כאשר הוא הגיש לכנסת את הדו"ח הזה בתפקידו כיושב-ראש ועדת הבחירות.

יהודית נאות: לא הכול זהה לחלוטין מה גם שהתייעצתי עם כל מיני גורמים המעורבים בבחירות.

יהודית נאות: עיקר ההצעה שאנחנו עומדים לדון בה היום עוסק באיסור שימוש בתעמולת בחירות בשכול שלא בהסכמת בן-משפחה, או בנפגע של פעולות איבה; איסור שימוש בילדים ואיסור שימוש בחיילים.

יהודית נאות: מצאתי לנכון להגיש בהצעת החוק גם את הנושא של המדבקות.

יהודית נאות: אם בודקים כראוי את חוק בחירות (דרכי תעמולה) אפשר לראות שמדבקה על רכב היא עבירה.

יהודית נאות: זה דבר שהציבור לא יכול לעמוד בו.

יהודית נאות: התעמולה באמצעות מדבקות היא מותרת אבל צריך להכשיר אותה בחוק אחרת כל אדם שמדביק מדבקה הוא עבריין.

יהודית נאות: הדעת אינה סובלת שהמדבקה תכסה את כל השמשה והגודל המכסימלי שנקבתי בו - זה לא אורים ותומים אבל זה על דעת גורמים שעוסקים בתחבורה ובטיחות – הוא שרוחבה של המדבקה לא יעלה על 12 ס"מ ואורכה לא יהיה יותר מ-25 ס"מ, כלומר זה הגודל המכסימלי של מדבקה.

יהודית נאות: דבר נוסף שמצאתי לנכון שהמחוקק יתן עליו את הדעת הוא הנושא של הדבקת שלטים ברשות הפרט בהסכמתו.

יהודית נאות: ראינו מה קרה במערכת הבחירות האחרונה בבתים פרטיים, במרפסות כשכולם היו בבחינת עבריינים.

יהודית נאות: הרי זו תעמולה לגיטימית אם המחוקק סבור שהיא לגיטימית וכשכולם שומרים על אותם כללי משחק.

יהודית נאות: אותו הדבר לגבי הארת שלטים.

יהודית נאות: את האיסור לגבי הארת שלטים סייגתי רק לתקופה מסוימת לפני הבחירות.

יהודית נאות: נושא נוסף הוא הסרת שלטים מבתי מפלגות, מרשות הפרט ומרשות הרבים.

יהודית נאות: אני מבקשת שתהיה חובה חקוקה להסיר את המדבקות והמודעות.

יהודית נאות: יותר מזה, אני מבקשת לעשות אותן מחומר מתכלה ושגם ניתן להסרה.

שאול יהלום: המדבקות על הרכב, זה בחוץ או על השמשות?

יהודית נאות: על השמשה ועל הפגוש.

שאול יהלום: על הפגוש זה לא מפריע, על השמשה זה מפריע.

שאול יהלום: מדוע את לא מפרידה ביניהם?

יהודית נאות: לא הפרדתי משום שרציתי להכניס את זה למסגרת חוקית.

יהודית נאות: היום בלתי חוקי להדביק על השמשה או על הפגוש.

שאול יהלום: אני שואל לגבי סעיף 10א(ב).

שאול יהלום: מה זה "לא תהיה תעמולת בחירות באמצעות השימוש בשלטים העשויים מחומר פלסטי בלתי מתכלה"?

יהודית נאות: הכוונה היא לחומר שעשוי מניילון.

יהודית נאות: אחרי שאתה נבחר לכנסת במשך חצי שנה אתה רואה את הניילונים האלה זרוקים בצדי הדרך או תלויים על עץ.

יהודית נאות: ניילון הוא חומר בלתי מתכלה וכמו שלא תזרוק שקיות ניילון אני מבקשת לא להכין שלטים מחומר כזה.

שאול יהלום: את יכולה להגיד לי שלא אקח את השלט הזול מניילון ולא אנקוב בו בשם המפלגה מפד"ל או מרצ?

יהודית נאות: הרעיון הוא של ניקיון אחרי הבחירות.

אמנון רובינשטיין: ניגש לסעיפים.

אמנון רובינשטיין: סעיף 1, 3א, עוסק באיסור שימוש בשכול.

אמנון רובינשטיין: מי רוצה להעיר הערות?

אמנון רובינשטיין: בבקשה, מנכ"לית ועדת הבחירות המרכזית.

תמי אדרי: אני לא מחווה פה דעה.

תמי אדרי: הבאתי את ההצעות האלה לידיעתם של השופט חשין והשופט מצא.

תמי אדרי: כשהשופט מצא קרא את ההצעה הזאת הוא אמר שכאשר הוא אסר את השימוש בשכול בבחירות הוא התכוון לאיסור שימוש בשכול בכלל ולא "אלא בהסכמה" משום שכאשר הוא פסל את זה בבחירות היתה הסכמה.

תמי אדרי: כמובן שזה לשיקולכם אבל זה ההיפך מדעתו של השופט מצא.

אמנון רובינשטיין: בבקשה, נציגת משרד המשפטים, עורכת דין סיגל קוגוט.

עו"ד סיגל קוגוט: אנחנו לא מסכימים לעמדתו של השופט מצא.

עו"ד סיגל קוגוט: אנחנו סבורים שאם מישהו שכל אדם בפעולות איבה או במלחמה, או שזה שכול מסיבה אחרת, ומפלגה תרוץ עם מסרים אחרים, לא ייתכן שלא יתנו לו בהסכמתו להביע דעה רק בגלל שהדעה הזאת קיבלה תובנות חדשות מהאירוע שקרה לו.

עו"ד סיגל קוגוט: האיסור הגורף לא מקובל עלינו, כולל המונח "שכול" שלא ברור לנו בדיוק.

עו"ד סיגל קוגוט: לא נראה לנו שאפשר לאסור על מישהו להתבטא בגלל שהוא שכל קרוב משפחה שלו.

אמנון רובינשטיין: אם כך, עמדת משרד המשפטים היא שבהסכמה יש להתיר זאת.

אמנון רובינשטיין: זה מה שכתוב.

עו"ד סיגל קוגוט: אני מסכימה שצריך לאפשר לאדם להתבטא.

אמנון רובינשטיין: מר קלמנוביץ, בבקשה.

דב קלמנוביץ: ארגון נפגעי פעולות איבה והמשפחות השכולות חלוקים בדעותיהם לגבי השימוש או אי-השימוש בשכול בתעמולת בחירות.

דב קלמנוביץ: הארגון הוא א-פוליטי ומאחר שיש כאלה שתומכים ויש כאלה שמתנגדים איננו רואים שום טעם להתערב בנושא.

אמנון רובינשטיין: ארגון נכי צה"ל מיוצג כאן?

אמנון רובינשטיין: לא.

אמנון רובינשטיין: בבקשה, מר אלי בן-שם מיד לבנים.

אלי בן-מנחם: הארגון תומך בחום בהצעת החוק הזאת, זה צעד בכיוון הנכון.

אלי בן-מנחם: מעבר לזה, בכלל לא צריך להתעסק בשכול בנושאים פוליטיים.

אלי בן-מנחם: זו הצעה לסדר.

שאול יהלום: ברגע שהסעיף הזה יהיה כתוב כלשונו, הרי שהשופטים העוסקים במערכת הבחירות מפרשים אותו בצורה הרחבה ביותר והם פוסקים שלא להכניס בכלל לתעמולה את הנושא של השכול.

שאול יהלום: אני מציע להרחיב את המושג של "שכול".

שאול יהלום: אולי מחר תהיה מפלגה שתעסוק במלחמה בתאונות דרכים, האם היא יכולה לעסוק באדם שנהרג בתאונת דרכים בלי הסכמת המשפחה?

שאול יהלום: למה זה מצוין רק לגבי טרור ומלחמה?

שאול יהלום: שכול בכל מקרה הוא שכול וזה אותו הדין.

שאול יהלום: אני מסכים לסעיף המצומצם הזה אבל צריך להיות ברור שמותר להשתמש בשכול כמושג ואני חוזר לדוגמה של תאונות דרכים.

שאול יהלום: אם מחר באה מפלגה ואומרת: בשנה שעברה מתו כך וכך אנשים וזה הביא לזה וזה ואפילו מראה תמונה בלי זיהוי, אני חושב שצריך להרשות את זה, כולל מה שקשור בצבא.

יהודית נאות: אני לא משפטנית ולא יכולה לתרגם בצורה מדויקת למה הכוונה.

יהודית נאות: אני מתכוונת לכך שלא יציגו חייל, או מישהו שניספה או נפצע, ללא הסכמה של בן משפחה, לא מפעולות איבה ולא מפעולות של צה"ל.

יהודית נאות: גם לנפגע צריכה להיות זכות בסיסית להחליט אם ישתמשו בו או לא.

שאול יהלום: נניח שהיום הבחירות ובלילה יש תעמולת בחירות.

שאול יהלום: האם מותר לי להגיד: אתמול נהרגו 4 אנשים ביש"ע?

יהודית נאות: כן.

אמנון רובינשטיין: האם את מוכנה להרחיב את זה לסתם מותו או פציעתו של אדם?

יהודית נאות: מה המטרה של שימוש בשכול?

יהודית נאות: לעורר רגש של נגדי לתופעה.

יהודית נאות: האם אני רוצה לעורר רגש נגדי לתופעת תאונות הדרכים?

יהודית נאות: בהחלט, אני רוצה להביא את בני הנוער לראות את התוצאה של תאונות הדרכים ואני עושה את זה במכוני השיקום.

שאול יהלום: את מוכנה שאני אלך לבתים ואראה בסרט 4 תאונות דרכים?

יהודית נאות: ללא הסכמה – בשום פנים ואופן לא.

שאול יהלום: אני מציע לכלול גם את זה.

אמנון רובינשטיין: בבקשה, שלמה שהם, היועץ המשפטי של הוועדה.

שלמה שהם: יש פה שאלה של חופש ביטוי שאנחנו רוצים לתת לו את המרחב הגדול ביותר, כולל חופש ביטוי של מפלגה שאומרת:

שלמה שהם: אני רוצה לעשות שימוש מסוים בדברים שקורים בארץ הזאת; מצד אחר יש הגנה על פרטיות הנפגעים.

שלמה שהם: אלה שתי הזכויות שעומדות זו מול זו.

שלמה שהם: לדעתי, בכלל לא יכול להיעשות שימוש בתמונה של אדם ללא הסכמתו ויש לנו חוק הגנת הפרטיות.

שלמה שהם: יש פסיקה בענין הזה בסיפור של עפרה חזה ורוב הדעות הן שזה חל גם לאחר מותו של אדם גם לפי הפרשנות של החוק.

שלמה שהם: אם מחר תבוא מפלגה ותצלם גופה של אדם בסיטואציה זו או אחרת לדעתי היא עוברת על החוק.

שלמה שהם: עדיין ראוי לכתוב שלא ייעשה שימוש בשכול של אדם פרטי – פה צריכה להיות ההבחנה – בלי לקבל את הסכמתו.

יהודית נאות: השופט שהם, האם אוטובוס שמתפוצץ זה פרטי?

שלמה שהם: אם את אומרת בתעמולת בחירות: אוטובוס התפוצץ ולכן א', ב', ג' – זו זכותך; אם את אומרת: אדם מסוים נפצע באוטובוס, את מצלמת אותו ומשתמשת בשמו ובתמונתו נגד רצונו – זה אסור.

אמנון רובינשטיין: אני בעד חקיקה מצומצמת מפני שיש כאן פגיעה בחופש הביטוי.

אמנון רובינשטיין: אני רוצה להציע את הנוסח הבא: לא ייעשה שימוש בתעמולת בחירות בעובדת מותו, או פציעתו של אדם מסוים, כאשר המשך הסעיף נשאר כמו שהוא.

אמנון רובינשטיין: זה עונה לך?

שאול יהלום: "אדם מסוים" עונה לי.

שאול יהלום: עדיין אני אומר שיש יוצא מן הכלל שאני לא יודע איך לנסח את הדברים לגביו.

שאול יהלום: האם מותר לי להשתמש בעובדת רציחתו של יצחק רבין, זכרונו לברכה?

שאול יהלום: יגידו לי: לא, אסור לך בכלל להזכיר אותו אם לא תקבל הסכמה.

שאול יהלום: ברור שחלק מהאנשים יזכירו אותו מבחינת המוסר והדמוקרטיה.

שאול יהלום: אלה דברים שהפכו לנכסי צאן ברזל של התרבות שלנו.

אמנון רובינשטיין: הכוונה ברורה, אנחנו לא רוצים לפגוע באסונה של משפחה מסוימת בלי הסכמתה.

אברהם פורז: יש הצעה שהגשתי שלא עברה קריאה מוקדמת כי הצטרפתי להצעה של חברת-הכנסת נאות.

אברהם פורז: אני רוצה לבקש שני דברים שנוגעים לאכיפה שתזכרו אותם ובבוא העת תכניסו אותם: 1.

אברהם פורז: ליושב-ראש ועדת הבחירות יהיו שתי סמכויות: האחת, לשלול זמן שידור בטלוויזיה; השניה, להטיל קנסות שינוכו אוטומטית מהמימון המגיע למפלגה על עבירות לפי חוק הבחירות (דרכי תעמולה).

אברהם פורז: אנחנו יודעים שבסוף הכול נרמס, אנחנו רואים את העבירה של השחתת מקרקעין.

אמנון רובינשטיין: השחתת מקרקעין זה דבר מהותי מאוד ואי-אפשר להעביר אותו כך אגב אורחא.

אברהם פורז: אני מציע שידונו בזה באופן הכי מהותי.

אמנון רובינשטיין: אתה חייב להעביר את זה בקריאה טרומית.

עו"ד סיגל קוגוט: זה יכול להיעשות במסגרת תיקוני הוועדה.

אמנון רובינשטיין: במסגרת הוועדה אני יכול לעשות את זה.

אברהם פורז: אלה שתי סנקציות פשוטות שלדעתי יביאו לאכיפה.

אברהם פורז: דבר שני.

אברהם פורז: הצעתי למנות משנה ליושב-ראש ועדת הבחירות המרכזית, שהוא יהיה שופט מחוזי, והוא ידון בתלונות האלה כדי שהשופט יוכל להתעסק בקלפיות.

אמנון רובינשטיין: אני מבקש ממך שתעביר לי את ההצעה הזאת ואולי ניזום את זה כהצעת הוועדה אבל זה לא לגבי הנושא שאנחנו עוסקים בו.

אמנון רובינשטיין: בכל יום רביעי אנחנו דנים בחוקי בחירות ואז נביא את ההצעה שלך, אם כי אם היא מגיעה לקריאה טרומית אני מציע שכן תעביר אותה.

אברהם פורז: אני יכול להעביר אותה לקריאה טרומית.

אברהם פורז: בדרך כלל הממשלה לא מתנגדת.

אמנון רובינשטיין: אני תומך בזה.

שאול יהלום: אדוני היושב-ראש, איך אתה פותר את הבעיה של שימוש במותם של דמויות מתוקף היותם חלק מתרבות העם?

אמנון רובינשטיין: אני לא יודע, אין לי ניסוח.

אמנון רובינשטיין: אני חושב שגם צריך להשאיר משהו לשיקול דעתם של השופטים.

שאול יהלום: אין להם שיקול דעת.

שאול יהלום: הרי בבחירות כל מפלגה רוצה לחבל כמה שיותר תעמולה של רעותה.

אמנון רובינשטיין: אולי נשאיר את הנוסח המקורי "חייל שניספה במערכה"?

שלמה שהם: מה עם נפגע בתאונות דרכים?

יהודית נאות: אמרת שזה חוק הגנת הפרטיות.

עו"ד סיגל קוגוט: לא בטוח שחוק הגנת הפרטיות חל על איש שנפטר ואז צריך סעיף שמתייחס לפגיעה בכבודו של אדם שנפטר.

אמנון רובינשטיין: אנחנו לא יכולים לפתור את כל הבעיות.

אמנון רובינשטיין: הכוונה של חברת-הכנסת נאות ברורה.

אמנון רובינשטיין: אנחנו נעביר את זה בקריאה ראשונה ואז נקבל נוסחים ממשרד המשפטים ואולי גם מחבר-הכנסת יהלום ונדון בהרחבה או בצמצום.

איוב קרא: אני רוצה להביא לדוגמה את המקרה של קבר יוסף.

איוב קרא: אני צריך לקבל את אישור משפחתו של יוסף כדי לדבר עליו בתעמולת בחירות?

אמנון רובינשטיין: כן.

יהודית נאות: מי אתה שאתה יכול להשתמש בשכול שלהם?

שאול יהלום: אני מסכים לקבל את ההצעה שלך, אדוני היושב-ראש, חוץ מהנושא של דמויות לאומיות.

עו"ד סיגל קוגוט: אי-אפשר להשאיר את זה בנוסח "לא ייעשה שימוש בשכול" כי שימוש בשכול זה דבר רחב.

אמנון רובינשטיין: הצעתי לכתוב: לא ייעשה שימוש בתעמולת בחירות בעובדת מותו או פציעתו של אדם מסוים בנוגע לחייל.

אמנון רובינשטיין: משרד המשפטים יבוא בדברים עם חבר-הכנסת יהלום ויסכם.

עו"ד סיגל קוגוט: עובדת מותו של אדם מסוים?

אמנון רובינשטיין: למשפחה יש זכות שלא להסכים.

יהודית נאות: לדוגמה, האם הוא יוכל להופיע בתשדיר בלי הסכמת אמו?

שאול יהלום: אני תומך בהצעת החוק אבל צריך להבין שרצח רבין הוא נושא מרכזי במערכת בחירות.

אמנון רובינשטיין: הוא לא נכלל כאן, זה רק לגבי חיילים.

איוב קרא: גם חייל זה לא פרטי, חייל זה מדינה.

אמנון רובינשטיין: הכוונה של הוועדה היא להוציא מהענין הזה אנשי ציבור.

אמנון רובינשטיין: אני קורא את הנוסח שהצעתי והוא יהיה: לא ייעשה שימוש בתעמולת בחירות בעובדת מותו או פציעתו של אדם מסוים.

אמנון רובינשטיין: אולי נכניס כאן גם שאיננו איש ציבור, ובהמשך: ללא הסכמה בכתב של בן משפחה וכו'.

יהודית נאות: תשאיר גם חייל.

שאול יהלום: גם חייל וגם את הדוגמה של תאונות דרכים.

שלמה שהם: אדם מסוים כולל הכול.

יהודית נאות: בסדר.

אמנון רובינשטיין: יש לנו עוד הרבה זמן לתקן את זה אחרי הקריאה הראשונה.

אמנון רובינשטיין: אני מעמיד את סעיף 3א להצבעה כפי שקראתי אותו.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה בעד – 3; נגד – 1 הסעיף נתקבל

אמנון רובינשטיין: הסעיף נתקבל ויש להכין אותו לקריאה ראשונה לאחר ניסוחו על-ידי היועץ המשפטי של הוועדה.

אמנון רובינשטיין: אני מבקש שתבוא בדברים עם חבר-הכנסת יהלום ועם נציגת משרד המשפטים.

אמנון רובינשטיין: אנחנו עוברים לסעיף 3ב.

יהודית נאות: בסעיף הזה אני מציעה שבכלל לא ייעשה שימוש בילדים שגילם מתחת לגיל 16.

יהודית נאות: ד"ר קדמן, אני מקווה שאני קולעת לדעתך כי שמעתי אותך מתבטא על כך ברדיו.

יהודית נאות: הכוונה היא שתיאסר השתתפותם של חיילים בתעמולת בחירות בעת שירותם הצבאי.

שאול יהלום: אני מסכים לנוסח המצומצם אבל פה מרחיבים.

שאול יהלום: לדוגמה, המפד"ל עוסקת הרבה בבטחון, האם מותר לי להראות יחידת חיילים רצה, או טנק מסתער.

שאול יהלום: אני חושב שכן.

שאול יהלום: אותו הדבר כשאני עוסק בחינוך.

שאול יהלום: האם מותר לי לצלם כיתה, או חצר בית-ספר ולהגיד: זו החצר שממשלת ישראל נתנה.

שאול יהלום: כאן לוקחים את הסעיף הזה ומפרשים אותו במובן קבוצתי.

שאול יהלום: אני מציע שיהיה ברור שאין לקחת אישית ילד, או חייל, אבל לגבי קבוצות לא צריכה להיות בעיה.

אמנון רובינשטיין: מה ההגדרה של ילד בחוק?

יהודית נאות: בחוק עבודת נוער יש הגדרה עד גיל 16 ולכן זה הגיל שציינתי פה.

אמנון רובינשטיין: בבקשה, ד"ר יצחק קדמן.

ד"ר יצחק קדמן: יש הגדרות שונות לילד.

ד"ר יצחק קדמן: לצורך מעלית זה עד בן 14.

ד"ר יצחק קדמן: אני רוצה לברך את חברת-הכנסת יהודית נאות ואת אלה שהצטרפו אליה.

ד"ר יצחק קדמן: היום יש לי נחת גדולה אחרי 12 שנות מאבק וארבע מערכות בחירות כשאני בתכתובת מתמדת עם יושבי-ראש ועדות הבחירות.

ד"ר יצחק קדמן: אני רוצה להפנות את תשומת לבכם לדו"ח שכתב השופט מצא בעקבות הבחירות האחרונות, סעיף 23 ו-24 שלו.

ד"ר יצחק קדמן: הוא כתב על התופעה הזאת בצורה קשה ובעצמו נאלץ לפסול תשדירים, לטשטש פנים ודברים נוספים.

ד"ר יצחק קדמן: בהמלצות שלו הוא הציע שהכנסת תסדיר את הענין באופן חוקי ושזה לא יוטל עליו.

ד"ר יצחק קדמן: לכן אני מברך על הענין הזה.

ד"ר יצחק קדמן: בכל מערכות הבחירות האחרונות נעשה שימוש בלתי נסבל בילדים, כולל דיבוב של תינוקות.

ד"ר יצחק קדמן: היה תשדיר של מפלגה מסוימת שתינוק בלול אמר להצביע עבור המפלגה.

ד"ר יצחק קדמן: כמובן שהתינוק לא דיבר אלא עשו דיבוב לתשדיר.

ד"ר יצחק קדמן: אני רוצה שתדעו שזה טרנד פרסומי של כל משרדי הפרסום שאומרים כי כאשר משתמשים בילדים זה מעורר ריגושים.

ד"ר יצחק קדמן: זו לא יוזמה של המפלגות אלא של משרדי הפרסום שלהן שממציאים טריקים.

ד"ר יצחק קדמן: אני חושב שצריך לאסור זאת מכל וכל.

ד"ר יצחק קדמן: גם לא הייתי רוצה לראות קבוצות בקטע הזה.

ד"ר יצחק קדמן: אנחנו תומכים בסעיף הזה מכל וכל ואני רוצה לפנות אל חברת-הכנסת נאות.

ד"ר יצחק קדמן: ההערות של השופט מצא התייחסו לקטינים בכלל, קטינים זה עד גיל 18.

ד"ר יצחק קדמן: אני מוצא לנכון לשים את הקו בגיל 18 מהסיבה הפשוטה: עד גיל 18 – אלא אם המחוקק ישנה זאת – ילדים לא משתתפים בבחירות, אין להם זכות להצביע כי אומרים שהם לא מספיק חכמים.

יהודית נאות: בבחירות לרשויות המקומיות זה בגיל 17.

ד"ר יצחק קדמן: אני יודע ובשעתו הצעתי לשקול את השינוי הזה גם לגבי הבחירות לכנסת.

ד"ר יצחק קדמן: אם רוצים להוריד את גיל ההצבעה בבחירות מפני שבחור בן 17 רשאי היום להטיס מטוס קל ולעשות עוד כל מיני דברים על-פי חוק – אדרבא; אבל אם אומרים להם אתם לא מספיק חכמים ונבונים כדי להשתתף בבחירות אז למה לנצל אותם גם מעל לגיל 16 לצורך תשדירים של המפלגות?

ד"ר יצחק קדמן: זה לחלוטין לא ברור לי.

ד"ר יצחק קדמן: הייתי מעמיד את הרף בדיוק במקום שבו עוברת זכות ההצבעה שלהם.

שאול יהלום: אני צריך לצאת לוועדת הכנסת ואני מבקש שהאיסור שבסעיף לא יחול לגבי קבוצה.

שאול יהלום: הערבים טוענים שבתי-הספר שלהם זורם בהם ביוב ויש בהם צפיפות.

שאול יהלום: נניח שאני או חד"ש מצלמים בית-ספר כזה.

שאול יהלום: האם זה אסור?

יוסף לפיד: אני רוצה להתייחס לדבריך, חבר-הכנסת יהלום.

יוסף לפיד: בהיותי מנכ"ל רשות השידור היה איסור לפרסם זהותם של מועמדים לכנסת חודש ימים לפני הבחירות.

יוסף לפיד: היה פסטיבל של ריקודי עם והיועץ המשפטי של רשות השידור ביקש לאסור צילום של כל הפסטיבל מפני שבאחת הלהקות רקד אדם שהיה במקום 76 של מפלגה קטנה.

יוסף לפיד: זו התוצאה של חקיקה כזאת.

יוסף לפיד: לדוגמה, נניח שאתה רוצה לצלם מפגינים ובין המפגינים היה ילד.

יוסף לפיד: האם התמונה פסולה?

יוסף לפיד: לכן צריך להגדיר את זה.

אמנון רובינשטיין: בבקשה, חבר-הכנסת קרא.

איוב קרא: אני חושב שזו פגיעה בחופש הביטוי.

איוב קרא: חברת-הכנסת נאות, זה בניגוד לכל הדעות שלך ואני לא יודע מה קרה לך.

יהודית נאות: לא קרה לי כלום, אולי תשאל מה קרה לכבוד השופט מצא?

יהודית נאות: מה קרה לד"ר יצחק קדמן שבמשך שנים לוחם על זכויות הילד כדי שילד לא יופיע ולא יזוהה בתמונות?

יהודית נאות: יש גם זכויות ילד.

איוב קרא: התוצאה מהסעיף הזה תהיה שאסור שבמפלגות תקום תשתית רעיונית של נוער לפני שהבחורים יגיעו לבגרות.

איוב קרא: זו פגיעה בחופש הביטוי, חד-משמעית.

שלמה שהם: צריך לזכור שבמדינה שלנו הנוער מבוגר גם כאשר הוא איננו בן 18.

שלמה שהם: אם מגיל 12 אנחנו מחילים אחריות פלילית הייתי שם את הקו שם.

שלמה שהם: אם היינו שואלים את הנוער הזה מתי מותר להשתתף בבחירות אולי הוא היה נותן תשובה אחרת לחלוטין.

שלמה שהם: חזקה על אדם כזה – שבעיני הוא כבר אדם – מעל גיל 12 שאם הוא עבר עבירה פלילית נשלח אותו מחר בבוקר לבית-הסוהר- - -

ד"ר יצחק קדמן: שליחה לבית-סוהר מגיל 14.

שלמה שהם: בסדר, אבל גיל האחריות הפלילית הוא 12.

שלמה שהם: אם הוא אומר: יש לי דעה מסוימת ואני רוצה לומר אותה, מבחינת חירות הביטוי אנחנו לא מוסמכים היום לשלול את זה ממנו.

שלמה שהם: נכון שאנחנו חוששים משימוש לרעה באותו אדם אבל יש פה אלמנט של פטרנליזם בגיל המבוגר יותר.

שלמה שהם: אני בהחלט מסכים לכך לגבי הגיל הצעיר יותר.

שלמה שהם: גיל 14 הוא בסדר אבל אני סבור שגם גיל 12 כי אז אדם אחראי למעשיו גם מבחינת האחריות הפלילית.

שלמה שהם: לגבי הקבוצות.

שלמה שהם: אם יש תמונה קבוצתית ואין שימוש ספציפי לרעה באותו אדם מסוים הייתי מתיר את זה.

שלמה שהם: השאלה איך מגדירים את השימוש לרעה היא לא פשוטה וצריך להשקיע מחשבה בניסוח.

שלמה שהם: צריך לחשוב על שימוש לרעה בתמונה מסוימת של אדם מסוים.

יוסף לפיד: יש לי הסתייגות שאתה לא מכסה אותה.

יוסף לפיד: מצלמים הפגנת רחוב ובצילום רואים 50 איש וביניהם 3 ילדים.

יוסף לפיד: התמונה הזאת פסולה?

שלמה שהם: אם צילמו אדם אחד באותה תמונה והוא ילד בן 5 הייתי אומר שזה פסול, אם מצלמים את כל ההפגנה זה לא שימוש לרעה בתמונה של אדם מסוים.

עו"ד סיגל קוגוט: אני מסכימה עם העקרונות של מר שהם ושל חבר-הכנסת יהלום.

עו"ד סיגל קוגוט: אני לא מקבלת שקטינים זה רק מגיל הזכאות לבחור, יש כל מיני רמות של פעילויות בהתאם ליכולות של הנערים והילדים.

עו"ד סיגל קוגוט: חבר במפלגה יכול להיות מגיל 17 מה גם שמתירים כל מיני סוגים של פעילויות פוליטיות בלי קשר לזכות לבחור.

עו"ד סיגל קוגוט: כשמדובר בתמונה קבוצתית, בתמונה מרחוק, באינפורמציה אין פה שום ניצול לרעה לא של הילד ולא של אדם שהוא לא בר-הבנה.

עו"ד סיגל קוגוט: אנחנו חושבים שזה לא צריך לחול על תמונות קבוצתיות שאין בהם שום ניצול.

עו"ד סיגל קוגוט: הסעיף כפי שהוא טעון ניסוח מחודש.

אמנון רובינשטיין: גב' אדרי, יש לכם עמדה?

תמי אדרי: אין לי עמדה.

תמי אדרי: עד היום, לפחות בנושא של אישרור שידורי התעמולה, כמעט כל שופט שאני מכירה אמר דברים אחרים וחשב דברים אחרים.

תמי אדרי: השופט מצא התיר המון דברים שאחרים לא התירו, לעומת זה הוא אסר את השימוש בילדים.

תמי אדרי: לענין הצבא, בדרך כלל אמרו לא להראות יחידה מסתערת ודברים כאלה אבל בבחירות האחרונות וגם בבחירות קודמות אישרו להראות פעולה שהיתה בעבר.

תמי אדרי: כשאומרים חייל במדים יש לשופט שיקול דעת ובדרך כלל הוא מנחה את המפלגות.

אמנון רובינשטיין: כאן לא יהיה לו שיקול דעת.

תמי אדרי: בדיוק.

תמי אדרי: השאלה היא אם זה לא חמור מדי.

ד"ר יצחק קדמן: אם בכל זאת יוחלט על מגבלה של גיל אני מציע לעשות את הרף בגיל 15.

ד"ר יצחק קדמן: השופט מצא כתב גם על הענין הזה מפני שזה קשור בחוק עבודת נוער שקובע שלילדים בכלל אסור להשתתף בפרסומות גם אם הם לא מקבלים שכר.

ד"ר יצחק קדמן: אני מציע לקרוא מה שהשופט מצא כתב כי שם הילדים לא קיבלו היתר לפי חוק עבודת נוער.

ד"ר יצחק קדמן: אני מציע לקבוע את הרף בגיל 15 כי הרציונל הוא הענין של עבודת נוער והופעה בפרסומת שממילא מכוסה בקריטריון של הגיל הזה.

ד"ר יצחק קדמן: לגבי הענין הקבוצתי.

ד"ר יצחק קדמן: אולי הוועדה תמצא לנכון להבדיל בין אירוע שבויים במפורש לקראת מערכת הבחירות לבין אירוע שהיה.

ד"ר יצחק קדמן: בחלק מהתשדירים מעמידים ילד או קבוצה של ילדים עם שלטים.

ד"ר יצחק קדמן: לא הייתי רוצה שיעמידו ילד או ילדים שנושאים שלטים שעליהם כתוב: הצביעו ש"ס, הצביעו ליכוד או הצביעו מרצ.

ד"ר יצחק קדמן: זו קבוצה שמביאים אותה למטרה הזאת.

ד"ר יצחק קדמן: צריך להבדיל בין זה לבין תמונה שצולמה לפני מועד הבחירות כמו אירוע משפחתי או אחר שבמקרה הופיע שם גם ילד.

ד"ר יצחק קדמן: אף אחד לא מתכוון לאסור דבר כזה, הכוןנה היא לאסור שימוש שנעשה במתכוון לצורך התעמולה.

ד"ר יצחק קדמן: לסיכום, הייתי משאיר את גיל 15 ולגבי הקבוצות הייתי מבדיל בין אירועים.

איוב קרא: לא פעם מערכת החינוך משתמשת בילדים בהפגנות משותפות עם המורים על מחסור של כיתות ודברים אחרים.

ד"ר יצחק קדמן: יש על זה איסור מוחלט.

איוב קרא: אבל זה קורה בפועל.

ד"ר יצחק קדמן: עכשיו תיתן להכשיר את זה?

יהודית נאות: ועוד באמצעות תעמולת בחירות?

אמנון רובינשטיין: מה שהציע ד"ר קדמן ומה שרמז חבר-הכנסת לפיד הוא שצריך לעשות הבחנה בין מצב שבו אתה לוקח ילד לאולפן ושם הוא מניף שלט להצביע עבור מפלגה מסויימת, לבין קבוצות של ילדים בפסטיבל של ריקודי עם בכרמיאל, למשל, או במצעד צה"ל ביום העצמאות לפני עשרים שנה.

אמנון רובינשטיין: כלומר, אין לנצל את עובדת היותו של הילד ילד כדי לקרוא להצביע עבור מפלגה.

אמנון רובינשטיין: זו הכוונה.

יהודית נאות: האם מפלגה כמו שינוי יכולה לקחת מתוך מהדורת חדשות צילום של כיתת לימוד בש"ס לצורך תעמולת בחירות?

יהודית נאות: אני אומרת שלא.

אמנון רובינשטיין: אני לא בטוח, אני לא יודע.

אמנון רובינשטיין: ההבחנה של ד"ר קדמן היא נכונה, בין בימוי לבין חומר דוקומנטרי שקיים בטלוויזיה או ביומני הקולנוע.

אמנון רובינשטיין: חבר-הכנסת יהלום, עלו פה כמה דברים.

אמנון רובינשטיין: יצחק קדמן הציע שהגיל יהיה 15 כי זה הגיל שנקבע לצורך איסור פרסום בחוק עבודת נוער.

אמנון רובינשטיין: הוא גם הציע הצעה נכונה שנעשה הבחנה בין בימוי של ילד או חייל לבין שימוש בחומר דוקומנטרי.

אמנון רובינשטיין: אני לא יודע בדיוק איך מנסחים את זה אבל הכוונה ברורה.

שלמה שהם: לגבי החומר הדוקומנטרי אני לא בטוח שזה מכסה את הכול.

שלמה שהם: יכול להיות צילום תמים בסיטואציה כללית אבל השימוש שאעשה בו הוא פטרנליסטי כי בבימוי נכון אפשר לעשות היום כל דבר.

שלמה שהם: אם אני אומר "שימוש לרעה" אני משאיר לשופט וליושב-ראש ועדת הבחירות המרכזית להחליט מתי זה שימוש לרעה ומתי לא.

שלמה שהם: אני חושב שזה יתן פתרון.

אמנון רובינשטיין: אני רוצה לציין שמדובר על חייל במדים.

אמנון רובינשטיין: לגבי הקבוצה יש הצעה של שלמה שהם לתת שיקול דעת לשופט על-ידי כך שנכתוב "שימוש לרעה".

דורית ואג: שופט אחד יקבע שזה לא היה שימוש לרעה וזה בסדר, בבחירות הבאות שופט אחר יחליט שזה שימוש לרעה.

שאול יהלום: אני רוצה לתת דוגמה.

שאול יהלום: אנחנו רצינו להראות את ההבדל בינינו לבין החרדים והכנסנו תפילה לשלום המדינה, "מי שבירך" לצה"ל והראינו מצעד של חיילי צה"ל.

שאול יהלום: נניח שלצורך הענין זה מבויים.

שאול יהלום: זה לא לרעה, זה לא חייל בודד והראיתי מצעד חיילי צה"ל.

שאול יהלום: למה לאסור את זה?

דורית ואג: אני מזכירה לכם שהשתמשתם בבחור עם תחפושת של חייל, זה לא היה חייל וזה נפסל.

יהודית נאות: הכוונה המקורית היתה שלא ינכסו את צה"ל ושהוא יישאר א-פוליטי.

יהודית נאות: זה לגיטימי שאתם רוצים לעשות זאת אבל ברגע שאתם עושים דבר כזה צה"ל הופך למי שאיננו נחלת כולם.

שאול יהלום: הוא באמת לא נחלת כולם.

שאול יהלום: המפלגה שלך טוענת שהוא לא נחלת כולם ואת רוצה לחדד את הענין.

שאול יהלום: למה לחבר-הכנסת לפיד מותר להגיד: הם לא מתגייסים, הם טפילים, ולי אסור להראות קבוצה?

שאול יהלום: המלים יותר גרועות מאשר תמונה.

יהודית נאות: להראות קבוצה של חיילים זה להכניס פוליטיזציה לצבא.

יהודית נאות: זו השקפת עולמי.

ד"ר יצחק קדמן: יש לי הצעה: להוריד את הגיל ל-15 ולהוסיף הסתייגות: אלא אם מדובר בצילום אקראי שבו הופיע ילד במסגרת פעילות רגילה או שוטפת עם מבוגרים.

שאול יהלום: אם אני רוצה להראות בית-ספר גרוע שיוסי שריד ממרצ "דופק" אותו ולא נותן לו תקציב ואני מראה אותו כשמפנים אותו?

ד"ר יצחק קדמן: ממילא אתה לא יכול להיכנס לבית-הספר ולצלם את הילדים אלא אם עשית משהו לא כראוי.

שאול יהלום: אני עומד בחוץ ומצלם אותם בחצר.

ד"ר יצחק קדמן: רע מאוד.

יהודית נאות: רע מאוד.

ד"ר יצחק קדמן: קיבלת אישור מהילדים שהם ישמשו את מערכת הבחירות שלך?

ד"ר יצחק קדמן: ילדים הירשו לך?

שאול יהלום: אתה לא מסכים לזה גם אם כן אקבל את הסכמתם.

איוב קרא: אחרי רצח רבין, זכרונו לברכה, היו ילדים שישבו בכיכר – בטח מתחת לגיל 15 – ילדי הנרות וצילמו אותם.

איוב קרא: מה רע בזה?

ד"ר יצחק קדמן: מותר לצלם אותם אבל לא לעשות בזה שימוש לרעה.

יוסף לפיד: בעקבות דבריו של ד"ר קדמן אני מציע שנגיד: אסור להפיק, לביים ילד לצורכי תעמולת בחירות.

יוסף לפיד: זהו.

יוסף לפיד: זאת אומרת, אתה לא יכול לעשות בזדון בזמן בחירות הפקה של ילדים.

יוסף לפיד: אבל אתה גם לא יכול לאסור לצלם בית-ספר כשאתה עושה תעמולת בחירות שקשורה בחינוך.

יוסף לפיד: מה תראה שם – בית זקנים?

יוסף לפיד: אסור ללכת עם זה עד אבסורד כי צריך לזכור את חופש הביטוי.

אמנון רובינשטיין: חברת-הכנסת נאות, את מסכימה לזה?

יהודית נאות: כן, לזה התכוונתי.

שאול יהלום: ילד בודד.

שאול יהלום: את בית-הספר אני מציג לצורך תעמולת בחירות.

יוסף לפיד: כשאתה מצלם בית-ספר אתה לא מפיק את בית-הספר, לא תבנה לצורך זה בית-ספר.

שלמה שהם: חבר-הכנסת לפיד, הניסוח שלך לא פותר את הבעיה.

שלמה שהם: אם יש סרט דוקומנטרי קיים, אתה תעשה שימוש בקטע מסוים מסרט ותכניס אותו למקום אחר.

יוסף לפיד: נכון, אבל אתה לא יכול שלא לנהוג כך.

יוסף לפיד: הרי כל דבר שאתה מצלם בציבור יש בו ילדים, אתה לא יכול שלא להשתמש בילדים כי הם חלק מהחיים שלך.

יוסף לפיד: אני הייתי חמש שנים ברשות השידור ואני רואה את זה אחרת.

יוסף לפיד: אז כל התקשורת תהיה עסוקה יומם ולילה במחיקת פרצופי ילדים כי בכל מקום יש ילדים.

יהודית נאות: זה מה שעשו לגבי חיילים, מחיקת הפרצופים.

שלמה שהם: הוזכרו פה ילדי הנרות.

שלמה שהם: אף אחד לא יאמר שאי-אפשר להראות דבר כזה.

אמנון רובינשטיין: קודם נצביע על האיסור העקרוני על הילדים, נדון בחיילים לאחר מכן.

אמנון רובינשטיין: מי בעד איסור כלשהו על שיתוף ילדים בתעמולת הבחירות?

אמנון רובינשטיין: מי נגד?

אמנון רובינשטיין: הצבעה בעד – 5 העקרון נתקבל

אמנון רובינשטיין: העקרון של איסור על שיתוף ילדים בתעמולת הבחירות התקבל.

אמנון רובינשטיין: לגבי הגיל יש הצעה ל-14, והצעה ל-15.

אמנון רובינשטיין: מי בעד גיל 14?

אמנון רובינשטיין: מי בעד גיל 15?

אמנון רובינשטיין: הצבעה בעד גיל 14 – 2; בעד גיל 15 – 2

אמנון רובינשטיין: אם כך יהיו שתי גירסאות.

אמנון רובינשטיין: מי בעד ההצעה של חבר-הכנסת לפיד דהיינו איסור רק על הפקה ובימוי?

שאול יהלום: אי-אפשר לעמוד בזה.

אמנון רובינשטיין: מי בעד ההצעה של חבר-הכנסת לפיד?

אמנון רובינשטיין: מי בעד ההצעה של מר שהם "שימוש לרעה"?

אמנון רובינשטיין: הצבעה בעד ההצעה של חבר-הכנסת לפיד – 1; בעד ההצעה של מר שהם – 3 ההצעה של מר שהם נתקבלה

אמנון רובינשטיין: ההצעה של מר שהם התקבלה.

אמנון רובינשטיין: חברת-הכנסת נאות מציעה "חייל במדים".

אמנון רובינשטיין: אני מציע להוסיף: או אדם המופיע עם מדים, כי זה יכול להיות מישהו שמביימים אותו.

שאול יהלום: אתה מוציא קבוצה או לא?

אמנון רובינשטיין: אני לא יודע איך לנסח את זה.

אמנון רובינשטיין: נתחיל עם ההצעה של חבר-הכנסת שאול יהלום שהאיסור לא יחול על קבוצת חיילים, פלוגה, כיתה או מצעד צה"ל.

יוסף לפיד: אם אנחנו נגד זה שיביימו ויפיקו לצורך תעמולת בחירות, אפשר להפיק גם קבוצת חיילים.

יוסף לפיד: מספיק לך שתוכל להשתמש בסרט דוקומנטרי.

שאול יהלום: אני לא שולל את זה אבל אם לא אמצא סרט דוקומנטרי אני לא יכול לקחת 30 איש עם מדים שירוצו על הגבעות?

יוסף לפיד: לא, כי אז אתה מביים סרט על צה"ל לצורך תעמולת בחירות.

שאול יהלום: אם אני לוקח חלק מהסדרה "טירונות" זה בסדר?

יוסף לפיד: כן.

שאול יהלום: לפני שנה במאי ביים את החיילים וזה בסדר, ואם אני אביים לא.

שאול יהלום: למה?

יהודית נאות: תכניס שם טכסט אחר כמו: תצביעו מפד"ל כי מפד"ל זה צה"ל.

יהודית נאות: זו הנקודה.

שאול יהלום: הרי זה סרט מסחרי.

יוסף לפיד: מפני שפה ביודעין אתה עושה אקט של שימוש בצה"ל.

שאול יהלום: גם זה שעשה את הסרט השתמש בצה"ל.

שאול יהלום: אני הייתי אומר שאסור לעשות שימוש בחיילים במדים הפוגע בערכי צבא-הגנה-לישראל על-פי שיקול דעתו של השופט.

אמנון רובינשטיין: אני מעמיד זאת להצבעה.

אמנון רובינשטיין: מי בעד הגבלה כלשהי על חייל או חיילים במדים בשימוש בתעמולת הבחירות?

אמנון רובינשטיין: הצבעה בעד – 2; נגד – 2

אמנון רובינשטיין: גם פה יהיו שתי גירסאות.

יוסף לפיד: חבר-הכנסת יהלום, אתה חושב על התעמולה שהמפד"ל תעשה.

יוסף לפיד: מה שאתה מאשר הוא שחבר-הכנסת בשארה יעשה לצורך תעמולת בחירות צילום של חייל ישראלי אונס ערבייה בשטחים.

שאול יהלום: אין דבר כזה.

שאול יהלום: זה אסור לפי חוקים אחרים.

אמנון רובינשטיין: יש לנו שלוש הצעות להגבלה.

אמנון רובינשטיין: קיבלנו שייכתב "חייל במדים" או כל אדם במדים.

אמנון רובינשטיין: אחר-כך אחזור ואצביע על התיקו שהיה קודם ואולי חבר-הכנסת יהלום יצטרף לאיסור.

שאול יהלום: אם כולנו נוכל להתאחד אני מציע שייאמר: לא יוצגו חייל או חיילים בצורה הפוגעת בערכי צבא-הגנה-לישראל.

שאול יהלום: זה משרת את כולנו.

יהודית נאות: מה זה ערכי צבא-הגנה-לישראל?

שאול יהלום: תשאירי את זה לשופט.

אמנון רובינשטיין: מי בעד ההצעה של חבר-הכנסת יהלום שהאיסור יחול על פגיעה בערכי צה"ל?

אמנון רובינשטיין: מי נגד?

אמנון רובינשטיין: הצבעה בעד – מיעוט; נגד – רוב ההצעה לא נתקבלה

אמנון רובינשטיין: ההצעה נפלה.

שאול יהלום: למה אתה לא מצטרף אלי?

אמנון רובינשטיין: אני נמנע, אני לא יודע מה זה ערכי צה"ל.

יוסף לפיד: אני גם לא רוצה שמפלגה תיקח טרמפ על צה"ל, אני רוצה להוציא את צה"ל מהוויכוח.

אמנון רובינשטיין: המטרה של החוק היא דה-פוליטיזציה של צה"ל.

שאול יהלום: בטחון מדינת ישראל זה לא אחד הדברים שמופיע בתעמולת בחירות?

שאול יהלום: אתה יכול לדבר על בטחון מדינת ישראל בלי לדבר על התגייסות לצבא ועל מסירת הנפש למען המדינה?

שאול יהלום: דווקא אתה, חבר-הכנסת לפיד, שנוקט כל הזמן בתעמולה הפוכה נגד אלה שלא עושים את זה אומר את הדברים האלה?

אמנון רובינשטיין: אנחנו דנים בשלוש מגבלות אפשריות אחרות: 1.

אמנון רובינשטיין: השימוש לרעה; 2.

אמנון רובינשטיין: הגבלה של קבוצת חיילים בצילום.

אמנון רובינשטיין: 3.

אמנון רובינשטיין: צילום דוקומנטרי או מבויים.

שאול יהלום: כשאני לוקח את הסדרה "טירונות" שזה סרט שבויים, כן מותר לי?

שאול יהלום: למה?

אמנון רובינשטיין: ב"טירונות" אין תעמולת בחירות.

שאול יהלום: אבל זה ביום.

יוסף לפיד: כל מה שאני אומר הוא שלא תעשה לכבוד הבחירות האלה פוליטיזציה של צה"ל.

יוסף לפיד: ברוח הדברים שאתה מייחס לי אתה יכול להשתמש בכל חומר שיש על צה"ל בדברים שהתרחשו והם היסטוריה.

יוסף לפיד: חברת-הכנסת נאות דורשת שאתה לא תלביש 10 שחקנים במדים ותביים סרט לצורך התעמולה שלך.

יוסף לפיד: זה לא מונע את כל מה שאתה רוצה.

שאול יהלום: טוב.

אמנון רובינשטיין: תנוסח ההצעה של חבר-הכנסת לפיד, דהיינו, שהדגש כאן הוא על בימוי והפקה לצורך תעמולת בחירות.

שאול יהלום: אני מציע שיהיה: בימוי שנעשה במיוחד לצורך תעמולת הבחירות אסור.

שאול יהלום: בתנאי שאתה מנסח שההיפך מותר.

יהודית נאות: מה שלא אסור הוא עדיין מותר.

אמנון רובינשטיין: אני חושב שזו הצעה נכונה.

אמנון רובינשטיין: מי בעדה?

אמנון רובינשטיין: הצבעה ההצעה נתקבלה פה אחד

אמנון רובינשטיין: ההצעה התקבלה.

אמנון רובינשטיין: נעבור לתיקון סעיף 5(א).

אמנון רובינשטיין: מה הכוונה?

יהודית נאות: בסעיף 5(א), פסקה (1) הקיימת אומרת: "לא תהא תעמולת בחירות בתקופת 60 הימים שלפני הבחירות".

יהודית נאות: לגבי רדיו וטלוויזיה הפיסקה הזאת תימחק.

יהודית נאות: זה עונה למה שהעלה חבר-הכנסת לפיד לגבי פסטיבל המחולות.

יהודית נאות: לא יכול להיות שיראו את ראש הממשלה רק מהרגליים ומטה.

שאול יהלום: זאת אומרת שהכול מותר.

עו"ד סיגל קוגוט: יש הבדל בין זה שהכול מותר לבין לא להראות אף אחד.

עו"ד סיגל קוגוט: האיסור לא להראות אף אחד זה סעיף שנמחק לפני שנים בודדות ואין יותר אבסורד שבו חותכים את הראש לשחקן כדורגל כי הוא במקום 120 באיזו רשימה, כמו שעשו פעם.

עו"ד סיגל קוגוט: היום רוצים למחוק דבר שצריך לחשוב עליו היטב.

עו"ד סיגל קוגוט: מה שנותר הוא איסור על תעמולת בחירות, כלומר, לא דברים שהערך החדשותי או התרבותי שבהם הוא הדומיננטי.

עו"ד סיגל קוגוט: היום קשה לעורכים של רשות השידור והרשות השניה כי רק גבול דק מפריד בין הערך החדשותי שהוא דומיננטי לבין המסר התעמולתי שהוא דומיננטי אבל זה האיזון האחרון שנשאר.

עו"ד סיגל קוגוט: אם מוחקים את זה, זה אומר שהיום מותר לעורכים לעשות תעמולת בחירות, קרי: להזמין מועמד שידבר בעד עצמו.

דורית ואג: זה היה בפועל במערכת הבחירות האחרונה בתכנית "משעל חם".

עו"ד סיגל קוגוט: נכון, ב"משעל חם" העימות היה בניגוד לסעיף כפי שהוא היום.

אמנון רובינשטיין: אני לא יכול לדון בזה ולהצביע על זה בלי רשות השידור.

יוסף לפיד: סמלית אני מייצג פה את כל רשויות השידור.

יוסף לפיד: הייתי יושב-ראש של הכבלים ומנכ"ל של אלה שאינם כבלים.

יוסף לפיד: זה סעיף שנועד לפסילה.

יוסף לפיד: אתה יודע מה הפך למינהג?

יוסף לפיד: אני אראה לכם בבחירות האחרונות עשרות מקרים שבהם המנחה אומר: אמנם יגידו שזו תעמולת בחירות אבל.

יוסף לפיד: זה כמו האיסור על עורכי דין לעשות תעמולה כי תמיד אמרו שהם לא עורכי דין אלא משפטנים.

יוסף לפיד: זה גורם לשיבוש של הליך נורמלי, זה מחנך לצביעות ולהעמדת פנים.

יוסף לפיד: אין בזה שום תועלת, אין בזה שום תכלית וזה נדרס כבר מיליון פעמים כי החיים לא עומדים במבחן החוק הזה.

אמנון רובינשטיין: גב' אדרי, מה המלצת השופט בענין זה?

תמי אדרי: השופט מצא לא התייחס לזה, לשופט חשין עדיין אין ניסיון בזה.

תמי אדרי: היו שופטים שאסרו בכלל, היו צנזורים שהמליצו להקליט את התכניות כדי שלא יקרה מצב שבו יש תעמולת בחירות.

תמי אדרי: השופט מצא אמר שלא יכול להיות שלשני אנשים נותנים לדבר ולאחר לא מחוסר זמן או מסיבה אחרת.

תמי אדרי: ברדיו יש פחות בעיה כי יש המון מלל, בטלוויזיה זה יותר משמעותי.

תמי אדרי: גם בשידורי העימות של נסים משעל כאשר השופט הירשה לביבי נתניהו להתראיין זה היה אחרי שהיתה הבטחה שהוא יתראיין גם עם עזמי בשארה ועם בני בגין.

תמי אדרי: מה שקרה במציאות הוא שזה לא קוים.

תמי אדרי: זאת הבעיה.

עו"ד סיגל קוגוט: השופט מצא רצה שיהיה איזון.

עו"ד סיגל קוגוט: לגבי תעמולת בחירות פרופר אם רוצים שאמצעי התקשורת ישדרו תעמולת בחירות ורק ישמרו על איזון, צריך לשקול איך לנסח את זה ולא רק לאסור תעמולת בחירות שפוגעת בשוויון.

עו"ד סיגל קוגוט: דבר שני, השופט מצא אמר שאם כבר שוקלים את זה צריך לשקול את כל נושא הקצאת הזמנים בחינם.

עו"ד סיגל קוגוט: כי אם תכניות הטלוויזיה ישדרו תעמולת בחירות כל הזמן, למה צריך 21 יום?

עו"ד סיגל קוגוט: צריך למצוא זמן מסוים שבו כולם יוכלו להיות מוכרים לציבור ולהתבטא.

שאול יהלום: אני מצדד בעמדת משרד המשפטים.

שאול יהלום: בכל חוק, בייחוד במה שקשור למלל ולצפייה הגבולות הם דקים מאוד ולכן קשה לשמור על איזון.

שאול יהלום: מכאן לשפוך את התינוק יחד עם המים הדרך ארוכה מאוד.

שאול יהלום: בתקופה שלפני הבחירות באמת מנסים לשמור על איזו שהיא פרופורציה.

שאול יהלום: כבר הורידו את האיסור להתראיין.

שאול יהלום: נניח שעכשיו אנחנו 42 יום לפני הבחירות וברק יורד מהמטוס – מותר לראיין אותו - ואומרים לו: מה אתה עושה מבחינה בטחונית כשנהרגים אנשים?

שאול יהלום: ברגע שיתירו תעמולת בחירות ברק יענה: לכן חזקו אותי בבחירות.

שאול יהלום: כל הסקרים מראים שאנשי השלטון – לא משנה איזה שלטון – תמיד מתראיינים פי שניים או פי שלושה יותר מהאנשים בצד השני.

יוסף לפיד: למה אין באנגליה, למה אין באמריקה, למה אין בצרפת?

שאול יהלום: כרגע משתדלים לשמור על איזון.

שאול יהלום: ברגע שבאות המפלגות ביוזמתן ומציעות עימותים השופט דן בזה.

שאול יהלום: העימות שהוזכר כאן לא היה בין המפלגות אלא בין המועמדים לראשות הממשלה והוא אמר שיש שניים אז הוא יתן זמן שווה.

שאול יהלום: כאן אנחנו הולכים להוריד סעיף שמדבר על המפלגות והכול יהיה פרוץ ויגידו שיש אי-שוויון.

שאול יהלום: יגידו: פה מורידים לי כך וכך ושם אפשר להראות הכול.

שאול יהלום: לכן אני מציע לקבל את הצעת משרד המשפטים.

אמנון רובינשטיין: אני רוצה להתקדם בחוק וזה סעיף פרובלמטי.

אמנון רובינשטיין: הדגש צריך להיות על כך שלא יהיה שימוש לרעה בתעמולת בחירות ולא שיהיה איסור.

יהודית נאות: אני רציתי למנוע את הפיאסקו הזה שאין חדשות.

שאול יהלום: זה כבר נמנע, יש חדשות.

יהודית נאות: דבר שני.

יהודית נאות: תשים את עצמך בנעליו של השופט מצא.

יהודית נאות: כמעט כל מלה הנאמרת במערכת בחירות מתפרשת כתעמולה.

יהודית נאות: אם תרד על מעשיו של ערפאת היום אני רואה את זה כהבעת דעה ובמערכת בחירות אתרגם זאת כתעמולה.

יהודית נאות: רציתי להגיע לקונסנסוס.

אמנון רובינשטיין: הדוגמה שהביא חבר-הכנסת שאול יהלום היא נכונה.

אמנון רובינשטיין: לא משנה איזה ראש ממשלה יורד מהמטוס ואומר: המצב הוא כך וכך.

אמנון רובינשטיין: את זה משדרים.

אמנון רובינשטיין: אם הוא אומר: כתוצאה מכך תצביעו עבורי זה אסור.

שאול יהלום: זה המצב החוקי היום.

שאול יהלום: הבעיה היא שהוא מגניב מלים ואז יש תלונה לשופט.

עו"ד סיגל קוגוט: זה החוק כפי שהוא היום.

יוסף לפיד: ניקח אותה הדוגמה.

יוסף לפיד: זה שידור חי מנמל התעופה.

יוסף לפיד: מה תעשה אם בשידור החי כשראש הממשלה יורד מהמטוס במדרגות ואומר: אני נהדר?

יוסף לפיד: תפסיק את השידור?

יוסף לפיד: תיקח את הצילום בחזרה ותריץ אותו?

שאול יהלום: זו התלונה ולכן צריך סנקציה.

שאול יהלום: אתה אומר שאתה מחסל את הבעיה על-ידי זה שאתה מוריד את האיסור.

אמנון רובינשטיין: בהסכמה עם המציעה אני מציע שנפסח על הסעיף הזה לצורך הצבעה.

אמנון רובינשטיין: יהודית נאות תבוא בדברים עם משרד המשפטים ועם ועדת הבחירות.

אמנון רובינשטיין: לדעתי, הדגש צריך להיות על שימוש לרעה.

אמנון רובינשטיין: יש גם בעיה עם התכניות המבוימות בטלוויזיה כי אנחנו רוצים לדאוג לכך ששם לא יהיה שימוש לרעה.

אמנון רובינשטיין: אנחנו עוברים לתיקון סעיף 6.

יהודית נאות: בסעיף 6 לחוק העיקרי כתוב: "לא תהא" והכוונה היא להגבלת השימוש באורות.

יהודית נאות: אני תחמתי את הזמן לתקופת 42 הימים שלפני יום הבחירות.

עו"ד סיגל קוגוט: אנחנו לא מבינים את האיסור הזה.

עו"ד סיגל קוגוט: השאלה היאאם צריך את האיסור על שימוש באורות.

אמנון רובינשטיין: למה לאסור את זה?

יהודית נאות: בחוק כתוב היום: "הגבלת השימוש באורות.

יהודית נאות: לא תהא תעמולת בחירות באמצעות אורות, או באמצעות שלטים, או מודעות מוארים פרט להארת האות והכינוי שאושרו כדין לרשימת מועמדים ולשמו של המועמד לראשות.

יהודית נאות: .." למשל המפד"ל לקחו את כל פוסטר-מדיה וזה מואר.

אמנון רובינשטיין: זו הצעת חוק של חבר-הכנסת שטרית.

יהודית נאות: זה לא שייך.

יהודית נאות: הבעיה היא שחבר-הכנסת שטרית לא עסק בענין של האור והיום החוק אומר שאסור שיהיה אור.

יהודית נאות: אני שאלתי מה האיסור הזה?

יהודית נאות: לכן אמרתי:

יהודית נאות: לפחות תתחמו את זה ב-42 ימים.

יוסף לפיד: צריך למחוק את הכול.

אמנון רובינשטיין: יש הצעה למחוק את הסעיף הזה.

אמנון רובינשטיין: אני מעמיד זאת להצבעה.

אמנון רובינשטיין: מי בעד מחיקת הסעיף?

אמנון רובינשטיין: מי נגד?

אמנון רובינשטיין: הצבעה ההצעה למחוק את הסעיף נתקבלה

אמנון רובינשטיין: ההצעה למחוק את הסעיף התקבלה פה אחד.

אמנון רובינשטיין: אנחנו עוברים לתיקון סעיף 9, סעיף קטן (1).

יהודית נאות: בסעיף 9 אסורה התעמולה באמצעות כלי רכב.

יהודית נאות: אני אמרתי למעט מדבקה.

יהודית נאות: האם מדבקה זה חוקי או לא?

שאול יהלום: כשהיום שמים את הסטיקר הקטן זה אסור?

יהודית נאות: כן.

שאול יהלום: זו פעם ראשונה שאני שומע את זה.

שאול יהלום: אני מציע לאסור כל דבר שפוגע בשדה הראייה של הנהג.

שאול יהלום: לכן כל הדבקה של מדבקות על השמשה הקדמית והאחורית תהיה אסורה.

יהודית נאות: הכנסת מדביקה לך על השמשה את תווית החניה שלך ואתה אישור הכניסה למחנות צה"ל.

יהודית נאות: האם תוריד אותם?

שאול יהלום: המדבקה הזאת קטנטונת, בבחירות אף אחד לא יעשה מדבקה קטנטונת כזאת.

שאול יהלום: לכן אני מציע שהדבקה על שמשות תהיה אסורה.

שאול יהלום: לגבי השאר לא איכפת לי.

יהודית נאות: אני לא יכולה להתחיל להוריד מהשמשות את "כל העם עם הגולן".

אמנון רובינשטיין: זו לא תעמולת בחירות.

יהודית נאות: במערכת הבחירות זו כן תעמולת בחירות כי זה נושא שעולה בבחירות.

עו"ד סיגל קוגוט: זה צריך להיות לפי תקנות התעבורה.

יהודית נאות: אני בעד זה שמשרד התחבורה יחווה דעה.

אמנון רובינשטיין: זה הולך למזכירי המפלגות ולראשי המטות הארגוניים והם צריכים לדעת בדיוק מה מותר ומה אסור ולא משהו מעורפל.

אמנון רובינשטיין: עובדה היא שבכל מערכת בחירות מדביקים את זה על השמשות כי רואים את זה.

אמנון רובינשטיין: השמשה היא הכי בולטת.

יהודית נאות: נכון, כל אחד שחולף רואה את זה.

יהודית נאות: על הפגוש לא רואים את זה.

אמנון רובינשטיין: נדחה את זה ונזמין את המפקח על התעבורה בדרכים.

אמנון רובינשטיין: מהו סעיף קטן (2)?

יהודית נאות: הכוונה היא שלא תיעשה תעמולת בחירות באופן שפוגע בסביבה או גורם להפרעה בציבור, למשל שלטים.

אמנון רובינשטיין: זה מיותר, הקהל רגיל היום לשלטים.

אמנון רובינשטיין: אני מציע למחוק את הסעיפים המוזכרים בסעיף קטן (2).

אמנון רובינשטיין: מה המשמעות של המחיקה?

תמי אדרי: אם יימחקו הסעיפים אפשר יהיה לעשות מה שרוצים.

תמי אדרי: היום מגבילים ואומרים שמותר לפרסם את השלטים רק בלוח מודעות מסוים ורק בגודל מסוים.

תמי אדרי: נכון שבפועל תולים בכל מקום.

יהודית נאות: היום החוק אומר: ש"אסור לעשות התקנה, או כתיבה או צביעה, גרפיטי על גדרות או על כבישים, מדרכות או שטחים אחרים המיועדים לציבור שילך או יסע בהם.

יהודית נאות: " רציתי להוסיף שלא ייעשה שימוש באופן שפוגע בסביבה או גורם הפרעה לציבור.

יהודית נאות: אחרי "זריקת אור" רציתי להוסיף "על נכס ציבורי".

יהודית נאות: אני דווקא מוסיפה על האיסורים.

אמנון רובינשטיין: בחוק הפלילי יש לנו סעיף על השחתת מקרקעין ותוסיפי גם את זה.

יהודית נאות: השחתת מקרקעין זה סעיף אחר.

יהודית נאות: בתקופת הבחירות אתה לא יכול לבוא אל יושב-ראש ועדת הבחירות ולבקש ממנו לתבוע לפי סעיף של השחתת מקרקעין, הוא שולח אותך אל הרשות המקומית שלך.

יהודית נאות: אני בעד זה שאת מה שאסור שם נוסיף לתעמולת הבחירות.

עו"ד סיגל קוגוט: אם אתה רוצה שאפשר יהיה ללכת אל השופט זה צריך להיות כאן, בחוק אחר אין לשופט סמכויות.

אמנון רובינשטיין: אני רוצה לתת לשופט סמכות לצוות אחרי הבחירות על הסרת ההשחתה הזאת ולבצע את העבודה על חשבון המפלגות.

אמנון רובינשטיין: זה חיוני כי בכל מערכת בחירות זו השחתת כל מדינת ישראל וכיעורה לתקופה ארוכה.

שאול יהלום: מה זה נכס ציבורי?

יהודית נאות: כנסת ישראל זה לא מדרכה אבל זה נכס ציבורי.

יהודית נאות: האם אני יכולה לבוא היום ולקשקש על הכנסת?

יהודית נאות: סעיף אומר היום כך: "פרט לאמור בסעיף 10 לא תהא תעמולת בחירות באמצעות הדבקה, התקנה, כתיבה, צביעה או זריקת אור על מבנים, או גדרות, או על כבישים, מדרכות או שטחים אחרים המיועדים לציבור שילך או יסע בהם".

יהודית נאות: הצעתי שאחרי המלים "זריקת אור" נוסיף את המלים "נכס ציבורי".

יהודית נאות: למשל בית יד לבנים בחיפה.

שאול יהלום: הסעיף לא מדבר על בתים, הוא אומר "ילך או יסע בהם".

שאול יהלום: זאת אומרת, הוא מדבר על כבישים ועל מכוניות.

שאול יהלום: עכשיו את אומרת שאת רוצה להחיל את הסעיף הזה על כל הבתים הציבוריים ואסור לי אפילו לזרוק אור על מצודת זאב.

עו"ד סיגל קוגוט: זה סעיף נפרד.

עו"ד סיגל קוגוט: הסעיף לא חל על סניף של מפלגה.

עו"ד סיגל קוגוט: לפי החוק היום אתה יכול לתלות שלט עם אותיות בכל גודל שאתה רוצה על סניף של מפלגה אבל בשום מקום אחר לא אלא רק במקומות שהרשות המקומית ייעדה לזה.

עו"ד סיגל קוגוט: לפי המצב החוקי היום אסור לשים שלט גם בבית פרטי, במרפסת וזה ה מה שבא לתקן הסעיף הבא כדי שאדם שרוצה בזה יוכל לשים שלט "העם עם הגולן".

עו"ד סיגל קוגוט: לפי המצב החוקי היום, בסעיפים שעוד לא קראנו אותם, המבנה היחיד שאתה יכול לתלות עליו שלט מבחוץ עם האות והכינוי של המפלגה הוא בית המפלגה או סניף של המפלגה.

שאול יהלום: על מה היום אסור לזרוק אור, ומה מוסיפה חברת-הכנסת נאות?

עו"ד סיגל קוגוט: בגלל שהיום כתוב מה מותר לתלות על בית מפלגה, ממילא כל דבר אחר אסור.

עו"ד סיגל קוגוט: בסעיפים אחרים היא רוצה להתיר לתלות שלטים במבנים פרטיים ובחצרים פרטיים.

שאול יהלום: לא, היא אוסרת, זה לא סעיף מתיר.

עו"ד סיגל קוגוט: היא רוצה שלא יוכלו לתלות שלטים על סתם מבני ציבור שהם לא מבני מפלגה.

עו"ד סיגל קוגוט: זה נראה לנו סביר.

יהודית נאות: תסמכו עלי שבדקתי את הנושא.

יהודית נאות: הכוונה היא שאף אחד לא ינכס מבנה ציבור, או מדרכה או כביש.

יהודית נאות: שלא יזרקו על זה אור, שלא יקשקשו על זה ולא יתלו על זה שלט.

אמנון רובינשטיין: זה כתוב היום.

יהודית נאות: לא, היום לא כתוב "נכס ציבורי".

יהודית נאות: היום אני יכולה לצבוע את כנסת ישראל.

אמנון רובינשטיין: מה זה "נכס ציבורי"?

יהודית נאות: "נכס ציבורי" זה לא נכס פרטי ולא נכס מפלגתי.

אמנון רובינשטיין: בחוק זה נקרא מבני ציבור?

עו"ד סיגל קוגוט: כן, זה צריך להיות נוסח יותר כללי.

עו"ד סיגל קוגוט: אתה צריך להבדיל בין רשות היחיד לבין רשות הרבים.

עו"ד סיגל קוגוט: ברשות היחיד אתה צריך להקל יותר כי לא יכול להיות שבכל רגע יבואו ויגידו שאסור לתלות שלטים "העם עם הגולן" או "תשמור את השבת".

עו"ד סיגל קוגוט: ברשות הרבים אתה צריך להחמיר.

שאול יהלום: בית מועצת יש"ע יתיר לי מחר לשים שלט "העם עם הגולן".

שאול יהלום: אומרת לי יהודית נאות: עכשיו אני אוסרת עליך.

שאול יהלום: אני אומר שאת לא יכולה לאסור.

שאול יהלום: אני לא רוצה לתקן דבר כזה, את צריכה להראות עוולות שהיו במערכות בחירות קודמות שצריך לתקן אותן.

יהודית נאות: בית מועצת יש"ע איננו בית המפלגה של המפד"ל או של האיחוד הלאומי-ישראל ביתנו.

שאול יהלום: אם הם מוכנים שיהיה שם שלט מואר "העם עם הגולן" אני אאסור עליהם בגלל שזה נכס ציבורי?

יהודית נאות: כן, אתה חייב לאסור עליהם וגם היום זה אסור.

יהודית נאות: אני מוסיפה היום רשות לתלות שלטים בבית פרטי.

שאול יהלום: הסעיף הזה אוסר לתלות שלט בבית פרטי.

יהודית נאות: זה סעיף שמגדיר קטגוריות ואני רוצה להגיע אתך להסכמה מה מותר ומה אסור.

אמנון רובינשטיין: הסעיף הזה לא מתיר לתלות בבית פרטי.

שאול יהלום: זה סעיף אוסר ואני מציע לא לקבל אותו.

יהודית נאות: על הכביש שמוביל ליש"ע מותר לתלות?

שאול יהלום: לא.

יהודית נאות: אז גם לא על בית המועצה?

שאול יהלום: למה?

שאול יהלום: הדירקטוריון או ועד הבית החליט שכן.

יהודית נאות: דירקטוריון הפיס בראשותו של כץ-עוז יכול להתיר למפלגת העבודה לשים שלט על בית מפעל הפיס?

שאול יהלום: הגדרתך היא יותר רחבה כי נכס ציבורי זה לא רק בית מפעל הפיס.

שאול יהלום: את גם אוסרת על מועצת יש"ע.

אמנון רובינשטיין: בבקשה, גב' דפנה כץ.

עו"ד דפנה כץ: אני נציגת אדם טבע ודין.

עו"ד דפנה כץ: אני רוצה לחדד את הנקודה הזאת.

עו"ד דפנה כץ: אנחנו באים לטפל פה בהשחתה של פני הארץ והדרכים רוב הזמן.

עו"ד דפנה כץ: כולנו יודעים איך מדינת ישראל נראית בתקופת הבחירות.

עו"ד דפנה כץ: המקרה השכיח של נכס ציבורי הוא כאשר ממלאים את כל תחנות האוטובוס במדבקות של מערכת הבחירות.

עו"ד דפנה כץ: תחנת האוטובוס היא נכס ציבורי ואין שום סיבה שאיזו שהיא מפלגה תנכס את זה לעצמה ותהפוך את זה לשטח פרסום.

עו"ד דפנה כץ: זה דבר לא חוקי וצריך להילחם בו.

שאול יהלום: תכתבי: תחנות אוטובוסים.

עו"ד דפנה כץ: אלה לאו דווקה תחנות אוטובוס, זה המקרה השכיח יש גם עמודי חשמל.

אמנון רובינשטיין: חבר-הכנסת שאול יהלום מסכים שכל דבר שקשור לכביש כמו עמודי חשמל, אוטובוס ומיתקנים של הכביש ייכללו.

עו"ד סיגל קוגוט: יש חוק הדרכים (שילוט) שאוסר את זה ומדבר על הדרכים הבין-עירוניות וכל דבר שהוא לא רשות היחיד אסור להשחית אותו.

עו"ד סיגל קוגוט: אפשר להכניס את זה כאן.

עו"ד דפנה כץ: ומה עם תל-אביב וירושלים?

שאול יהלום: ראיתי שהתנועה הקיבוצית עושה שלטים ענקיים הכי מוארים.

שאול יהלום: הקיבוץ הוא נכס ציבורי אז אני אאסור עליהם לעשות את זה?

עו"ד דפנה כץ: הקיבוץ הוא רשות היחיד כמו הדירה הפרטית שלך שאתה תולה בה שלט של המפד"ל.

שאול יהלום: מי אמר את זה?

שאול יהלום: למה הקיבוץ כן ומועצת יש"ע לא?

שאול יהלום: נניח שמועצת אדם טבע ודין מרשה לשים שלט תעמולה ירוק, אני לא אוסר את זה עליך.

שאול יהלום: אם את לא מסובסדת על-ידי הממשלה למה לא?

אמנון רובינשטיין: אין ויכוח על השחתת מקרקעין, חוק הדרכים (שילוט), נכניס את הכול לכאן חד-משמעית.

אמנון רובינשטיין: זה מוסכם.

אמנון רובינשטיין: יש ויכוח על הרחבת האיסורים על מוסדות ציבוריים שהם לא מפלגתיים טהורים.

יהודית נאות: נכון.

יהודית נאות: בית עיריית חיפה תמיד היה של מפלגת העבודה.

יהודית נאות: מותר?

אמנון רובינשטיין: אסור.

שאול יהלום: אם את יכולה להגדיר את בית מפעל הפיס ואת בית עיריית חיפה אני בעד.

אמנון רובינשטיין: מה ההבדל בין בית עיריית חיפה לבין מועצת יש"ע?

שאול יהלום: מועצת יש"ע הוא גוף וולונטרי ולא מכספי המסים שלי, העיריה שייכת לכולם.

אמנון רובינשטיין: אנחנו ננסח לקריאה ראשונה את מה שהוסכם.

אמנון רובינשטיין: לקראת הקריאה השניה והשלישית אני מבקש ממשרד המשפטים, מוועדת הבחירות המרכזית ומחברת-הכנסת נאות לבוא בדברים.

אמנון רובינשטיין: כמו שאמר שאול יהלום אני חושב שההבחנה צריכה להיות בין מוסד שממומן מכספי מדינה לבין מוסד שלא ממומן מכספי המדינה.

שאול יהלום: מאה אחוז.

עו"ד סיגל קוגוט: שעליהם חל החוק בסעיף 2(א).

אמנון רובינשטיין: אולי כדאי להשתמש בהגדרות של חוק מבקר המדינה או של פקודת החברות הממשלתיות.

שאול יהלום: לא, חוק מבקר המדינה חל גם על מפלגות.

אמנון רובינשטיין: אנחנו מקבלים את סעיף קטן (2), על סעיף קטן (1) נחזור.

אמנון רובינשטיין: נכתוב בסעיף: מוסד שהממשלה משתתפת במימונו.

שאול יהלום: אני מסכים.

יהודית נאות: מה זה הממשלה?

יהודית נאות: עיריה בונה בית-ספר לא מכספי הממשלה אלא מכספי הארנונה, או גן ילדים.

אמנון רובינשטיין: אני חוזר על הסיכום שלי.

אמנון רובינשטיין: משרד המשפטים, ועדת הבחירות המרכזית, ביחד עם חברת-הכנסת נאות יביאו לאחר הקריאה הראשונה את הנוסח לגבי הנכסים האסורים.

אמנון רובינשטיין: כללנו כעת את כל מיתקני הכביש, את חוק הדרכים (שילוט), את השחתת המקרקעין.

אמנון רובינשטיין: התיקון לסעיף 9, סעיף 4(2) עבר לפי הנוסח שקראתי.

אמנון רובינשטיין: לישיבת ההמשך אני מציע להזמין את כל הגופים הנוגעים בדבר: המפקח על התנועה בדרכים, רשות השידור, ועדת העורכים.

שאול יהלום: את הענין של רשות השידור סיימנו עם חבר-הכנסת לפיד.

אמנון רובינשטיין: נכון, צריך רק את משרד התחבורה.

עו"ד סיגל קוגוט: הענין של השילוט מופיע בהצעה של חבר-הכנסת שטרית.

יהודית נאות: רק חלק.

יהודית נאות: סעיפים 5 ו-6 פה הם שלי, מסעיף 7 זה אצל חבר-הכנסת שטרית.

יהודית נאות: סעיפים 5ו-6 הם ארוכים.

אמנון רובינשטיין: נדחה את סעיפים 5 ו-6 לישיבת ההמשך.

אמנון רובינשטיין: אני מבקש להעביר את הפרוטוקול לכל ראשי הסיעות.

יהודית נאות: לגבי האכיפה יש הצעת חוק נפרדת, כבר הגשתי אותה אבל לא העברתי אותה בקריאה טרומית.

אמנון רובינשטיין: אני מבקש מחברת-הכנסת יהודית נאות ומחבר הכנסת אברהם פורז – שלא נמצא כאן – להגיש את ההצעות שלהם ואני אצטרף לזה במסגרת ההכנה לקריאה ראשונה.

אמנון רובינשטיין: תודה רבה.

אמנון רובינשטיין: הישיבה נעולה.